## La Generalitat i la Universitat Politècnica de València col·laboren en un projecte pilot d’Auditoria Ciutadana Compromesa

*** Es tracta d’una experiència innovadora que promou la participació activa dels ciutadans i ciutadanes com a avaluadors de les polítiques i servicis públics
* El director general de Transparència i Participació, José Tárrega, emfatitza que esta iniciativa “suposa el compromís conjunt de les institucions amb la transparència i la millora contínua dels servicis públics”**

La Generalitat, a través de la Direcció General de Transparència i Participació, i la Universitat Politècnica de València (UPV) han impulsat un projecte pilot d’Auditoria Ciutadana Compromesa, un nou instrument d’avaluació i seguiment de les polítiques i servicis públics impulsades des del Govern Valencià.

Esta iniciativa representa una experiència innovadora amb un enfocament en la participació activa dels ciutadans i ciutadanes. D’esta manera, es convertixen en avaluadors de les polítiques i servicis oferits per la Generalitat, amb l’objectiu de valorar-los i proposar millores, atenent dimensions socioambientals.

La col·laboració entre la Generalitat, un equip d’investigadors de l’Institut INGENIO, centre mixt de la UPV, i el Consell Superior d’Investigacions Científiques (CSIC) s’ha traduït en el codisseny d’una proposta metodològica i dos experiències pilot d’auditoria ciutadana. La primera s’ha centrat en quatre servicis d’oficines PROP de Castelló, València i Alacant i la segona experiència ha posat el focus en una convocatòria de subvencions, projecte que actualment es troba en la seua intermèdia de treball.

El director general de Transparència i Participació, José Tárrega, ha emfatitzat que esta proposta, en el marc de l’Estratègia de Govern Obert de la Generalitat “suposa el compromís del Govern Valencià amb la transparència i la millora contínua dels servicis públics”.

Esta nova experiència de participació ciutadana forma part de les línies d’acció estratègica del Govern Valencià en matèria de transparència, participació i qualitat democràtica per a esta legislatura.

**Procés en quatre fases**

Per a dur a terme les auditories ciutadanes compromeses, es fa un procés de formació de l’equip motor del servici públic que serà auditat. Després d’este procés de formació, es du a terme la selecció de l’equip auditor d’entre tots els ciutadans i ciutadanes que s’hagen oferit a participar.

El segon projecte pilot d’auditoria ciutadana, que s’està desenvolupant en este moment, va rebre més d’un miler de sol·licituds de participació, que recentment s’han traduït en un equip auditor ja conformat i per a l’elecció del qual s’han aplicat els criteris científics facilitats per INGENIO. La tercera etapa del procés consistix a facilitar el procés participatiu a través de diversos tallers, tant amb l’equip auditor com amb l’equip motor. En l’última etapa es fa una trobada entre els dos equips amb l’objectiu de compartir avanços en el marc del projecte d’auditoria.

En eixe camí, el personal investigador d’INGENIO està ajudant a traduir la complexitat del procés a través d’una ferramenta metodològica d’auditoria i facilitant qüestionaris tipus que permeten que l’equip auditor puga valorar tots els aspectes del servici, política o procés que s’ha d’auditar, com ara l’equitat, la perspectiva de gènere, la diversitat, la sostenibilitat, la diversitat territorial dins del territori valencià i altres aspectes de rellevància per a cada servici o procés.

La investigadora d’INGENIO i responsable del projecte, Carola Calabuig ha explicat que “la intenció dels projectes pilot d’auditoria no és fer un juí de les polítiques públiques, sinó oferir una metodologia d’anàlisi i un full de ruta per a posar en marxa el procés en el futur amb la finalitat de poder aplicar la Llei de participació basant-se en uns criteris científics que no solament primen criteris com l’eficàcia o l’eficiència, sinó també altres com l’equitat, la participació o la corresponsabilitat amb els assumptes públics”.

L’Auditoria Ciutadana Compromesa s’emmarca en la Llei 4/2023, de 13 d’abril, de participació ciutadana i foment de l’associacionisme de la Comunitat Valenciana.

Fecha: 14/07/2024